13 Dingwe tsa ditshupelo tse di neng di ntshiwa go nna dimpho kana tsela ya go dira gore motho a amogelwe ke Modimo e ne e le ditshupelo tsa phiso, ditshupelo tsa bopi le ditshupelo tsa kabalano. Bakanoki bangwe ba bolela gore lefoko la Sehebera le le ranolwang e le “tshupelo ya phiso” le kaya “tshupelo ya tlhatlogo” kana “tshupelo e e tlhatlogang.” Seno se a tshwanela ka gonne mo tshupelong e e fisiwang, phologolo e e tlhabilweng e ne e fisiwa mo sebesong mme monko o o nkgang monate o ne o tlhatlogela legodimong kwa Modimong. Selo sengwe se se neng se tlhaola tshupelo e e fisiwang e ne e le go kgatshiwa ga madi mo sebesong, phologolo e ne e isediwa Modimo setlhabelo yotlhe. Moperesiti o ne a “[fisetsa] gotlhe mo sebesong, e le tshupelo e e fisiwang, tshupelo e e dirwang ka molelo, e le monko o o monate mo go Jehofa.”—Lefitiko 1:3, 4, 9; Genesise 8:21.